Diari Oficial de la Generalitat Valenciana


Sumari del DOGV 6688, del 10-01-2012 (2011/13769)

RESOLUCIÓ de 21 de desembre de 2011, del director general d'Administració Local, per la qual es publiquen els estatuts de la Mancomunitat l'Alcoià i el Comtat.
---------------------------------------------------------------------------------------------------------------------------------------------------------------

### Dades del document

Número de DOGV
:   6688

Data del DOGV
:   10-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/13573


Data del document
:   21-12-2011

Organisme emissor
:   Conselleria de Presidència

Tipus de document
:   Resolució

Descriptors 

:   * L'Alcoià
    * El Comtat
    * associació de municipis
    * administració local
    * reglament intern

RESOLUCIÓ de 21 de desembre de 2011, del director general d'Administració Local, per la qual es publiquen els estatuts de la Mancomunitat l'Alcoià i el Comtat. [2011/13542]  
L'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, regula el procediment de constitució de les mancomunitats. La indicada constitució, per a adquirir eficàcia requerix la publicació dels seus estatuts en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010.  
La Mancomunitat l'Alcoià i el Comtat ha procedit, d'acord amb el que disposa l'esmentada norma, a la seua creació i elaboració dels seus estatuts.  
Remesos l'expedient tramitat i els estatuts aprovats, no s'advertix en estos infracció de l'ordenament jurídic.   
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat l'Alcoià i el Comtat, el text dels quals es transcriu a continuació com a annex, a l'haver-se acreditat en l'expedient la legalitat de les actuacions.  
  
Contra la present resolució, que no posa fi a la via administrativa, els interessats podran interposar recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la seua publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no cal interposar recurs en via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 21 de desembre de 2011.- El director general d'Administració Local: Vicente Saurí Martí.  
  
  
Annex I  
  
Estatuts de la Mancomunitat de Municipis  
l'Alcoià i el Comtat  
  
CAPÍTOL I  
Disposicions generals  
  
Article 1. Constitució de la Mancomunitat i municipis que la integren  
1. De conformitat amb el que disposa l'article 44 de la Llei 7/1985, de 2 d'abril, i l'article 93 i següents de la Llei 8/2010, de 23 de juny, de Règim Local de la Comunitat Valenciana, els municipis d'Agres, Alcoi, Alfafara, Balones, Banyeres de Mariola, Benasau, Beniarrés, Benillup, Benimarfull, Benimassot, Cocentaina, Gaianes, l'Alqueria d'Asnar, Millena i Muro, tots de la província d'Alacant, acorden constituir-se en mancomunitat voluntària de municipis per a l'organització i la prestació en forma mancomunada dels servicis, programes o les activitats de la seua competència, que s'arrepleguen en els presents Estatuts.  
  
2. La Mancomunitat tindrà personalitat i capacitat jurídica per al compliment dels seus fins específics, i es regirà pels presents Estatuts.  
  
  
Article 2. Denominació i seu  
La mancomunitat que es constituïx es denominarà «l'Alcoià i el Comtat» i té la seu pròpia en el municipi d'Alcoi, Ajuntament d'Alcoi, plaça d'Espanya, núm. 1, 03998.  
Exercirà les seues funcions en tot el territori comprés en el termes municipals els municipis mancomunats.  
  
  
CAPÍTOL II  
Objecte, finalitats, competències i potestats  
  
Article 3. Objecte i competències  
1. La Mancomunitat es constituïx a fi de la prestació dels servicis següents:  
a) Promoció econòmica, desenrotllament local, formació i ocupació de caràcter supramunicipal. Redacció i gestió de projectes i programes adequats a esta finalitat, especialment del Pacte Territorial per l'Ocupació i la Formació.  
b) Planificació i ordenació territorial supramunicipal. Coordinació de la planificació urbanística supramunicipal. Classificació i usos del sòl. Elaboració i/o participació en els plans d'acció territorial supramunicipal.  
c) Gestió i manteniment d'infraestructures i servicis comuns d'interés rural, mediambiental, cultural, social, turístic, tecnològic i econòmic.  
d) Promoció turística, social, cultural, educativa i econòmica conjunta.  
e) Promoció de l'accessibilitat i millora de les comunicacions. Coordinació i millora del transport públic. Promoció de les tecnologies de la comunicació i la informació (TIC).  
2. La Mancomunitat assumix en este moment la prestació dels servicis relacionats en l'apartat a del present article. Respecte a l'assumpció de nous servicis, el Ple de la Mancomunitat haurà de pronunciar-se sobre les peticions dels ajuntaments en este sentit, resolent sobre la seua viabilitat. En tot cas, serà necessari l'acord de cada ajuntament per a la delegació del servici.  
3. L'assumpció d'un nou servici no previst en este article s'entén que dóna lloc a una modificació constitutiva de la Mancomunitat d'acord amb l'article 95.2 de la Llei 8/2010.  
4. La prestació i explotació dels servicis podrà realitzar-los la Mancomunitat d'acord amb qualsevol de les formes previstes en l'ordenament jurídic vigent.  
5. Els municipis mancomunats podran participar en alguna o en totes les activitats que constituïxen l'objecte de la Mancomunitat quan les obres i servicis siguen independents i no afecte l'actuació d'esta.  
  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecten les entitats d'estes característiques per al compliment dels seus fins.  
  
CAPÍTOL III  
Òrgans de govern i administració de la Mancomunitat  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
- El Ple de la Mancomunitat  
- El president  
- El vicepresident o vicepresidents, si és el cas.  
- La Junta de Govern  
- Les comissions informatives que es requerisquen, tenint en compte el nombre de servicis que preste la Mancomunitat.  
La creació, composició i funcionament d'estes comissions s'acordarà en el mateix acte que la resta dels òrgans necessaris, sense perjuí de la possibilitat d'acordar modificacions en sessions posteriors. En tot cas, estaran compostes, com a màxim, per un terç del nombre legal de membres del Ple de la Mancomunitat, i podran tindre caràcter permanent o especial.  
Article 6. El Ple de la Mancomunitat  
1. Cada entitat mancomunada estarà representada en el Ple pel seu alcalde o alcaldessa i un altre regidor o regidora triat pel ple del seu respectiu ajuntament per majoria absoluta.  
2. El mandat dels vocals coincidix amb el de les seues respectives corporacions.  
3. Els vocals del Ple de la Mancomunitat perdran esta condició quan perden la condició de regidor, o així ho acorde el ple de l'ajuntament representat.  
  
Article 7. Designació de representants i terminis  
1. Després de la celebració d'eleccions locals i en el termini de 30 dies següents a la sessió constitutiva de cada un dels ajuntaments mancomunats es nomenaran els vocals representants en la Mancomunitat, a la qual se li comunicarà l'acord.  
2. Fins a la data de constitució del nou Ple, actuarà en funcions l'anterior Ple i el seu president.  
3. La sessió constitutiva del Ple de la Mancomunitat haurà de celebrar-se dins dels deu dies hàbils següents a la conclusió del termini per a la designació de representants per tots els municipis mancomunats. A este efecte, el president en funcions, després de les consultes oportunes, efectuarà la convocatòria amb l'antelació prevista en l'article 14.3 d'estos Estatuts. En el cas que no es realitze la convocatòria amb l'antelació necessària, la sessió constitutiva se celebrarà a les 20.00 hores del desé dia hàbil posterior a la conclusió del termini per a la designació de representants per tots els municipis mancomunats.  
  
4. Durant el període a què es referix el paràgraf 2 només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
Article 8. Atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels Estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdit, concessions de quitances i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenrotllament i gestió d'obres, servicis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Determinar la forma de gestionar els servicis.  
k) Elegir i destituir el president.  
l) Fixar anualment les aportacions econòmiques dels municipis integrants de la Mancomunitat establides en l'article 18 d'estos Estatuts.  
  
m) Les altres atribucions que per la legislació vigent es conferixen al Ple de l'ajuntament.  
  
Article 9. De la Junta de Govern  
El president nomenarà entre els membres del Ple cinc vocals que en representació dels municipis mancomunats constituiran la Junta de Govern.  
Corresponen a la Junta de Govern les atribucions següents:  
a) L'assistència al president de la Mancomunitat en l'exercici de les seues atribucions.  
b) Les atribucions que el president de la Mancomunitat o un altre òrgan d'esta se li delegue o li atribuïsquen les lleis.  
  
Article 10. Nomenament del president  
1. El president de la Mancomunitat es triarà pel Ple de la Mancomunitat, entre els seus membres, per majoria absoluta del nombre legal dels vots.  
2. Podran ser candidats a la Presidència tots i cada un dels vocals que componen el Ple.  
3. Si no hi ha cap candidat que obtinga la majoria absoluta en la primera votació, se celebrarà vint-i-quatre hores després una segona votació, i resultarà elegit aquell que obtinga el nombre més gran de vots. En cas d'empat resultarà elegit el de més edat.  
4. Per a la destitució del president se seguirà el mateix procediment establit en la legislació vigent per a la destitució de l'alcalde.  
  
  
Article 11. Vicepresident  
El president designarà un o més vicepresidents, en nombre màxim de dos, que substituiran per l'orde del seu nomenament en cas d'absència, vacant o malaltia. D'estos nomenaments s'informarà el Ple en la primera sessió que celebre.  
  
Article 12. Atribucions del president  
1. Correspon al president de la Mancomunitat les atribucions següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualsevol altre òrgan municipal.  
c) Decidir els empats amb vot de qualitat una vegada realitzada la segona votació i si persistix l'empat.  
d) Dirigir, inspeccionar i impulsar els servicis, obres i activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Disposar el gasto dins dels límits de la seua competència.  
g) Exercir la direcció superior del personal de la Mancomunitat.  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar la Mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a i j.  
  
Article 13. Funcionament dels òrgans col·legiats de la Mancomunitat  
1. Als efectes de votacions, en el Ple i en els altres òrgans col·legiats de la mancomunitat s'utilitzarà el sistema de vot ponderat, corresponent a cada municipi un nombre de vots igual al de regidors i regidores que el componen.  
2. El vot serà emés per l'alcalde o alcaldessa de cada municipi si està present en la sessió, i, si no hi està, pel regidor assistent designat com a segon vocal pel Ple d'eixa corporació.  
3. La resta d'aspectes relatius al règim de funcionament, sessions i competències dels òrgans de la mancomunitat s'ajustarà al que establixen els corresponents estatuts i en el que s'ha establit per als ajuntaments en la normativa de règim local.  
  
Article 14. Règim de sessions del Ple  
1. El Ple funciona en règim de sessions ordinàries, de periodicitat preestablida i extraordinàries.  
2. El Ple celebra sessió ordinària com a mínim una vegada al mes. Dins d'este límit, correspon al Ple decidir la periodicitat d'estes sessions i els dies i hores de la seua celebració, per mitjà d'un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o ho sol·licite, almenys, una quarta part del nombre legal de vocals que constituïsquen, almenys, la quarta part dels vots. En este últim cas la celebració de la sessió no podrà demorar-se més de 15 dies hàbils des que va ser sol·licitada.  
3. Les sessions del Ple han de convocar-se, almenys, amb cinc dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència, com a mínim, d'un terç dels vots sense que en cap cas el nombre de membres siga inferior a tres. Eixe quòrum ha de mantindre's durant tota la sessió.  
5. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 15. Sistemes d'acords  
1. Els acords del Ple s'adopten, per regla general, per majoria simple dels vots presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels Estatuts.  
c) Adhesió i separació de municipis.  
d) Aprovació d'operacions financeres o de crèdit i concessions de quitances i esperes, quan l'import supere el 10 per cent dels recursos ordinaris del pressupost.  
e) Acordar la dissolució de la Mancomunitat.  
f) Qualsevol altra matèria en què així es dispose en els presents Estatuts o en la legislació de règim local aplicable.  
  
Article 16. Habilitats estatals  
1. En esta Mancomunitat existirà un lloc de treball reservat a funcionaris de l'administració local amb habilitació de caràcter estatal a què correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió econòmica, financera i pressupostària, i la comptabilitat, tresoreria i recaptació.  
2. Mentre es classifique reglamentàriament per l'òrgan autonòmic competent este lloc de treball, les mencionades funcions podran ser exercides per algun funcionari d'administració local amb habilitació de caràcter estatal d'algun dels municipis que integren la Mancomunitat prèvia designació pel Ple d'esta.  
3. No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment del mencionat lloc de treball, es podrà sol·licitar, de conformitat amb la normativa aplicable, l'exempció de l'obligació de mantindre'l.  
En eixe supòsit i una vegada concedida la mencionada exempció, les funcions reservades a habilitats nacionals s'exerciran a través de funcionaris amb esta habilitació d'algun dels municipis que integren la Mancomunitat, si açò no fóra possible estes funcions reservades s'exerciran per mitjà d'acumulació a un funcionari amb habilitació de caràcter estatal d'una altra entitat local o pel servici d'assistència de les diputacions.  
En defecte d'estes formes de provisió, les funcions reservades podran ser exercides per funcionari prou capacitat de la mancomunitat o d'alguns dels municipis que la integren, designat pel seu president.  
  
  
Article 17. La resta de personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal que podrà ser propi, cedit pels municipis mancomunats o mixt i que comprendrà tots els llocs de treball reservats a funcionaris i laborals.  
2. La selecció i règim jurídic d'este personal, així com la provisió dels llocs de treball existents, es regirà, igual que per a la resta de les corporacions locals, pel que establix la normativa bàsica sobre funció pública, règim local i resta de la legislació aplicable.  
  
  
CAPÍTOL IV  
Gestió economicofinancera  
  
Article 18. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
Article 19. Ordenances fiscals  
1. Per a la imposició, exacció, liquidació i cobrament dels seus recursos, la Mancomunitat aprovarà les ordenances corresponents als distints servicis, les quals tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La Mancomunitat podrà en tot moment, pels seus propis mitjans, comprovar la veracitat i exactitud de les dades a què es referix el número anterior.  
  
Article 20. Aportacions econòmiques  
L'aportació econòmica necessària per a finançar el que disposa l'apartat a de l'article 3 dels presents Estatuts es realitzarà per nombre d'habitants de cada un dels municipis.  
Per a futurs servicis que vaja assumint la mancomunitat, s'aniran adoptant els acords de finançament convenient en cada cas, sempre d'acord amb la legislació vigent.  
En tot cas s'establiran:  
a) Una quota principal, en funció de l'ús que cada entitat realitze del servicis que es presten mancomunadament.  
b) Una quota complementària i obligatòria per a atendre els gastos generals de conservació, entreteniment i administració, es realitzen o no els servicis, en proporció al nombre de habitants de dret de cada municipi, segons el padró municipal.  
c) Una quota extraordinària i obligatòria per a atendre els gastos d'este caràcter.  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat.  
  
  
Article 21. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es realitzaran en la forma i terminis que determine el Ple.  
3. En el cas que algun municipi es retarde en el pagament de la seua quota més d'un trimestre, el president requerirà el seu pagament en el termini d'un mes. Transcorregut este termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
4. Esta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'acompanye la certificació de descobert reglamentària en cada cas.  
  
  
Article 22. Pressupost  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar, així com les seues fonts de finançament.  
  
Article 23. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A este efecte, haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà, tant inicialment com d'ara en avant, en funció del nombre d'habitants de dret de cada entitat, segons el padró municipal.  
No obstant això, i tenint en compte les característiques de les aportacions a la Mancomunitat, podran ser tinguts en compte altres factors de ponderació.  
  
CAPÍTOL VI  
Vigència, modificació i dissolució de la Mancomunitat  
  
Article 24. Duració  
La Mancomunitat es constituïx per temps indefinit.  
  
Article 25. Modificació dels Estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
3. La resta de modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i resolució definitiva pel Ple de la Mancomunitat per majoria absoluta.  
  
  
Article 26. Adhesió de municipis  
1. Per a l'adhesió a la Mancomunitat d'un nou municipi serà necessari:  
a) L'elaboració d'un informe o memòria en què s'analitzen les conseqüències que se'n deriven per al funcionament de la mancomunitat.  
  
b) El vot favorable de la majoria absoluta dels membres de la corporació municipal interessada.  
c) La mancomunitat haurà de prendre en raó el mencionat acord i sotmetre'l a informació pública durant un mes.  
d) Aprovació per majoria absoluta pel Ple de la Mancomunitat.  
  
2. L'aportació inicial dels municipis incorporats a la Mancomunitat, després de la seua constitució, estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licite la seua inclusió.  
  
Si no hi ha tal patrimoni, aportarà la quota que resulte de multiplicar la quantitat a què es referix l'apartat b de l'article 20 per un nombre d'anys que no podrà excedir-ne de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar els gastos que s'originen amb motiu de la seua inclusió en la Mancomunitat.  
  
Article 27. Separació unilateral  
1. En el cas que un municipi adherit a la Mancomunitat decidisca unilateralment separar-se, haurà de seguir-se el procediment establit en l'article 26.1.  
2. L'ajuntament que decidisca separar-se de forma unilateral haurà d'haver complit amb tots els compromisos pendents que tinga amb la Mancomunitat, així com abonar tots els gastos originats per la seua separació i la part del passiu contret per la Mancomunitat a càrrec seu.  
  
  
Article 28. Separació forçosa  
1. Procedirà la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més d'un trimestre.  
b) Incompliment d'aquelles altres actuacions necessàries per al correcte desenrotllament de la Mancomunitat als quals estiguen obligats pels seus Estatuts.  
2. En cas d'incompliment del pagament de quotes o altres actuacions necessàries per al correcte desenrotllament de la Mancomunitat, eixe incompliment haurà de ser declarat pel Ple per majoria absoluta; a continuació es formularà un requeriment a l'ajuntament i se li atorgarà un mes prorrogable perquè procedisca al compliment de les seues obligacions.  
3. Si l'ajuntament no procedix al pagament o compliment de les seues obligacions el Ple de la Mancomunitat, adoptarà acord de separació forçosa per majoria absoluta i haurà de reclamar les quantitats degudes i els gastos derivats establits en l'article 27.2 d'estos Estatuts.  
  
Article 29. Liquidació per separació  
1. La separació de la Mancomunitat d'un municipi o més no implicarà la necessitat de procedir a la liquidació d'aquella, i esta operació quedarà diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hi hagen aportat béns afectes a servicis propis, es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte en el que s'establix en el paràgraf anterior, al·legar drets de propietat sobre els béns i servicis de la Mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixa de ser viable, es procedirà a la seua dissolució d'acord amb el que establix l'article següent.  
  
Article 30. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels servicis objecte d'esta per l'Estat, comunitat autònoma o diputació provincial.  
  
Article 31. Procediment de dissolució  
1. El procediment de dissolució de la Mancomunitat serà el mateix que s'establix per a la seua creació i requerirà:  
a) Convocatòria del Ple de la Mancomunitat en el qual s'acordarà per majoria absoluta la dissolució de la Mancomunitat.  
b) Informació pública durant un mes en tots els ajuntaments mancomunats.  
c) Informes de la diputació provincial i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació per majoria absoluta de la Mancomunitat de la proposta efectuada per la comissió liquidadora de conformitat amb el que disposa este article.  
f) Remissió a l'òrgan competent de la Generalitat que publicarà la dissolució en el Diari Oficial de la Comunitat Valenciana i donarà de baixa la Mancomunitat en el Registre d'Entitats Locals de la Comunitat Valenciana.  
2. Aprovada la dissolució de la Mancomunitat per part dels plens municipals i abans de la seua remissió a la Generalitat, s'haurà d'haver creat una comissió liquidadora composta, almenys, pel president de la Mancomunitat i dos vocals. En esta s'integraran per a complir les seues funcions assessores el secretari i també l'interventor si n'hi ha. Igualment, podrà convocar experts determinats a les seues reunions, només als efectes d'escoltar la seua opinió o preparar informes o dictàmens en temes concrets de la seua especialitat.  
3. La Comissió, en terminis no superiors a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits, i relacionarà el seu personal. A continuació, procedirà a proposar al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
4. La proposta, per a ser aprovada vàlidament, requerirà el vot favorable de la majoria absoluta dels vots del Ple de l'entitat. Una vegada aprovada, la proposta serà vinculant per als ajuntaments mancomunats.  
  
DISPOSICIONS ADDICIONALS  
  
Primera  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
DISPOSICIONS TRANSITÒRIES  
  
Primera  
Dins del mes següent a l'aprovació definitiva dels Estatuts, les corporacions mancomunades designaran els representants que els corresponguen i comunicaran el nom i domicili d'estos a la secretaria de l'assemblea constituent.  
  
Segona  
El president de l'assemblea de regidors, en termini idèntic, convocarà tots els representants de les entitats mancomunades amb l'únic objecte de constituir el Ple i nomenar el que serà el president de la Mancomunitat. Actuarà de secretari qui ho siga de l'ajuntament on se celebre la sessió.  
  
DISPOSICIÓ FINAL  
  
Única  
En el que no es preveu en els presents Estatuts, resultarà d'aplicació el que s'establix en la legislació per a les entitats locals.